***Урок па тэме “*Вымаўленне галосных і зычных гукаў” (10 клас )**

***Г.Д.Чайка, настаўніца вышэшай катэгорыі***

***гімназіі імя Я.Купалы г.Мазыра***

**Мэты:** стварыць умовы для ўзнаўлення і пашырэння ведаў пра арфаэпічныя нормы сучаснай беларускай мовы ,садзейнічаць удасканаленню ўмення знаходзіць і выпраўляць парушэнні арфаэпічных нормаў; удасканаленню навыкаў фанетычнага запісу слоў і разбору, сінтаксічнага разбору сказаў, навыкаў аналізу і працы з тэстам; актуалізаваць веды і ўменні па тэмах “ Тэкст”,

 “ Лексіка”, “Арфаграфія”; развіваць маўленне вучняў, садзейнічаць фарміраванню аб’ектыўнага погляду на паняцце “шчасце”.

**Абсталяванне:** Бел.мова: вучэб.дапам. для 10 класа ўстаноў агул.сярэдн. адукацыі з бел. і рус.мовамі навучання ( Г.М. Валочка і інш.; Мінск: НІА, 2020); карткі з заданнем.

 **Ход урока:**

1. **Арганізацыйна- матывацыйны этап.**
* Выбарачная праверка настаўнікам дамашняга задання.

Астатнія вучні ў гэты час выконваюць арфаграфічную размінку(заданне на картцы: спісаць, устаўляючы прапушчаныя літары):

 *Ж..мчуг, ж..мчужына, в..стры, в..стрыць, ж..тон, др..ўляны,ш..рсцінка, ш..рсцяны, ш..рсць, ж..ўты, ж..ўцець, тр..скучы, ш..дэўр, р..клама, р..жысёр, л..гкі, л..гчэйшы, дз..вяць, дз..вяты, кол..р, кал..ровы, з..ляніна, з..лёны, медзв..дзяня, в..ранда, м..лодыя, п..нал, г..рань, сп..вы, сп..вак, сц..жка, сц..жынка, в..сёлка, вым..сці, м..ту, г..н..рал.*

 *(* Ж**э**мчуг, жамчужына, востры, вастрыць, жэтон,драўляны, шарсцінка, шарсцяны, шэрсць, жоўты, жаўцець, траскучы, шэдэўр, рэклама, рэжысёр, лёгкі, лягчэйшы, дзевяць, дзявяты, колер, каляровы, зеляніна, зялёны, медзведзяня, веранда, мелодыя, пенал, герань, спевы, спявак, сцежка, сцяжынка, вясёлка, вымесці, мяту, генерал.)

* Праверка задання .
* Гутарка па пытаннях (франтальная).

*Якая фанетычная асаблівасць беларускай мовы была праілюстравана ў словах з размінкі?(Яканне, аканне.)*

*У якіх словах гэтыя працэсы не адбыліся? ( У запазычаных.)*

*У якім раздзеле мовазнаўства вывучаюцца нормы вымаўлення гукаў? (Арфаэпія.)*

* Заданне: зыходзячы з нашай гутаркі і ўлічваючы пытанні да ўрока ( пытанні запісаны на дошцы), сфармулюйце мэты сённяшняга ўрока.

*Пытанні да ўрока*

 *1.Асаблівасці вымаўлення галосных?*

*2.Асаблівасці вымаўлення зычных?*

*3.Прычыны парушэння арфаэпічных нормаў?*

Вучні фармулююць навучальныя мэты ўрока.

1. **Праца па тэме ўрока**

Настаўнік. Дарэчы, мы ўжо можам даць адказ на першае пытанне ўрока. (Вучні, звяртаючыся да размінкі, адказваюць на пытанне. ***Яканне,аканне.***)

*Адказы на пытанні ўрока таксама запісваюцца схематычна на дошцы.*

* Заданне: зрабіць фанетычны запіс слоў (вучань выконвае на дошцы )

 *Адхіліць, пясчаны, з’езд, святло, горад, дачцэ, звінеў, яліна,лічба.*

[атх’іл’іц’], [п’ашчаны], [з’й’эст], [с’в’атло], [горат], [даццэ], [з’в’ін’эў], [й’ал’іна], [л’іджба].

Пасля выканання задання вучні фармулююць адказ на 2-е пытанне ўрока.( ***Асіміляцыя па свісцячасці-шыпячасці, звонкасці-глухасці, мяккасці.)***

* Індывідуальнае заданне: на аснове практыкавання 56 падрыхтаваць паведамленне “Прычыны парушэння арфаэпічных нормаў”.
* Работа з тэкстам
1. Прачытаць, вызначыць стыль і тып тэксту.(Публіцыстычны стыль, тып тэксту - разважанне.)
2. Даць загаловак адпаведна тэме.(Шчасце.)

  *Шчасце – гэта заўсёды нешта недасягальнае. Яно – толькі наперадзе. І калі ты дасягнуў, дамогся таго, чаго надта ўжо чакаў, табе робіцца вельмі радасна, і ты, задаволены і зняможаны, лічыш, што гэта і ёсць шчасце. А пройдзе час, і зноў заўважаеш, што гэта шчасце блякне, робіцца будзённым жыццём…*

 *Шчасце – гэта не тое, чаго ты дасягнуў. Відаць шчасце нельга ўзяць у рукі і разгледзець бо яно заўсёды лінія гарызонту а на яе не наступіш нагою. Шчасце – гэта проста радасць…*

Настаўнік. Сёння, актуалізуючы веды па тэме ўрока, мы будзем таксама весці гутарку пра такое паняцце, як шчасце.

*Вучні дзеляцца на 2 варыянты.*

1. 1 варыянт( працуе самастойна) .Выканаць фанетычны разбор слова “шчасце” (адзін з вучняў выконвае за дошкай заданне).

2 варыянт (працуе разам з настаўнікам). Зрабіць фанетычны запіс першага сказа з тэксту. [ шчас’ц’э гэта заўс’оды н’эшта н’эдас’агал’най’э]

*1 варыянт – самаправерка задання з дошкі.*

Шчасце- шча-сце

[ш]- зычны зацв.,глухі, шыпячы ш

[ч ]– зычны зацв., глухі, шыпячы ч

[а ]– галосны націскны а

[с’ ]– зычны мяккі, глухі, свісцячы c

[ц’]– зычны мяккі, глухі, свісцячы ц

[э ]– галосны ненаціскны е

6 гукаў 6 літар

* **Паўза “Лексічная”**

 Настаўнік. Шчасце – гэта тое, што хоча мець кожны. Але ў кожнага яно сваё. Таму і шматкроп’е ў апошнім сказе. Падбярыце сінонім да слова “шчасце”. (Вучні называюць свае сінонімы.) Для мяне шчасце – сям’я, упэўненасць, дзеці.

* Заданне (вуснае): знайдзіце парушэнні ў фанетычным запісе гэтых слоў ( словы запісаны былі за дошкай).

 [с’а м’ а ]

 [ у п э ў н’э н а с ц’ ]

 [ д з’ э ц’ і ]

* Паведамленне вучня “ Прычыны парушэння нормаў літаратурнага вымаўлення”

*На аснове праслуханага паведамлення вучні фармулююць адказ на 3-е пытанне ўрока.(****Двухмоўе, захаванне дыялектызмаў, уплыў арфаграфіі.)***

* Заданне па варыянтах.

1 варыянт(працуе самастойна) . Расставіць знакі прыпынку ў перадапошнім сказе з тэксту, даць графічны каментарый.

 *Відаць, шчасце нельга ўзяць у рукі і разгледзець, бо яно заўсёды лінія гарызонту, а на яе не наступіш нагою.*

 2 варыянт (працуе разам з настаўнікам).Выканаць сінтаксічны разбор першага сказа з тэксту.

*Шчасце – гэта заўсёды нешта недасягальнае.( Сказ просты, някл.,апавяд, двухсаст., развіты.)*

* Праверка 1 варыянта. Вучні 2-га варыянта ў гэты час запісваюць затранскрыбіраваныя выказванні(выказванні запісаны на дошцы) і расстаўляюць у іх знакі прыпынку.

[с’іла здароўй’э вос’ шчас’ц’э]

[галоўнай’э дл’а шчас’ц’а чыстай’э сумл’эн’н’э]

[н’э спазнаўшы гора н’а ўбачыш шчас’ц’а]

*Сіла, здароўе – вось шчасце. Галоўнае для шчасця – чыстае сумленне. Не спазнаўшы гора, не ўбачыш шчасця.*

* Праверка 2 варыянта.

 **III Падвядзенне вынікаў .**

Настаўнік. Паводле лацінскай мудрасці, кожны сам каваль свайго шчасця. Памятайце пра гэта заўсёды.

 Ну а паспяховае засваенне матэрыялу на ўроках – гэта таксама складальнік шчасця, бо ад гэтага залежыць, наколькі добра вы справіцеся з ЦТ.Таму зараз кожны з вас праверыць свой узровень .

* Заданне : выканаць тэст па тэме .

*Тэст выбарачна правяраецца настаўнікам.Астатнія самастойна ацэньваюць свае вынікі, карыстаючыся адказамі .*

**IV.Дамашняе заданне *. Параграф 6, практ.54, 52.***

 ***Дадатак***

**Тэст па тэме “ Фанетыка .Арфаэпія” (базавы ўзровень)**

А1. Адзначце слова з падоўжаным *ж.*

1)разжаліць 3) дождж

2)дажджлівы 4)ежджу

А2. Адзначце слова з няпарным мяккім зычным.

1. кіламетр 3) пісьмо
2. двое 4) сцежка

А3. Адзначце слова з мяккім *с.*

1. сон 3) снег
2. схіл 4)слова

А4. Адзначце слова, дзе напісанне супадае з вымаўленнем

1. лічба 3) смелы
2. скіба 4) святло

 А5.Адзначце слова, дзе падкрэсленая(ыя) літара(ы) абазначае(юць) гук *ш.*

1)здзекуешся 3)дзівішся

 2) падпісчык 4) шчупак

 А6. Адзначце слова, дзе галосныя *е,ю,я* не абазначаюць два гукі

 1)маянэз 3) вясна

 2) аб’ява 4) малыя

А7. Адзначце слова, дзе колькасць літар і гукаў супадае

1. цюкнуць 3) садзіць
2. рэзюмэ 4)джынсы

А8. Адзначце слова , у якім 3 мяккія зычныя гукі

1. сцежка 3) цвікі
2. льецца 4) схіліў

 А9.Адзначце слова , дзе ўсе гукі звонкія

1. разгон 3)аб’явіць
2. грыб 4) знахар

***Картка для працы на ўроку***

**Вымаўленне галосных і зычных гукаў**

*Размінка арфаграфічная*

Ж..мчуг, ж..мчужына, в..стры, в..стрыць, ж..тон, др..ўляны,ш..рсцінка, ш..рсцяны, ш..рсць, ж..ўты, ж..ўцець, тр..скучы, ш..дэўр, р..клама, р..жысёр, л..гкі, л..гчэйшы, дз..вяць, дз..вяты, кол..р, кал..ровы, з..ляніна, з..лёны, медзв..дзяня, в..ранда, м..лодыя, п..нал, г..рань, сп..вы, сп..вак, сц..жка, сц..жынка, в..сёлка, вым..сці, м..ту, г..н..рал.

**Арфаэпія – *раздзел мовазнаўства, у якім вывучаюцца нормы літаратурнага вымаўлення.***

***1.Заданне:*** *зрабіце фанетычны запіс слоў*

Адхіліць, пясчаны, з’езд, святло, горад, дачцэ, звінеў, яліна,лічба.

**2.Заданне:**

* *прачытаць тэкст,*
* *вызначыць яго тып і стыль,*
* *даць загаловак, які перадаваў бы тэму .*

 Шчасце – гэта заўсёды нешта недасягальнае. Яно – толькі наперадзе. І калі ты дасягнуў, дамогся таго, чаго надта ўжо чакаў, табе робіцца вельмі радасна, і ты, задаволены і зняможаны, лічыш, што гэта і ёсць шчасце. А пройдзе час, і зноў заўважаеш, што гэта шчасце блякне, робіцца будзённым жыццём…

 Шчасце – гэта не тое, чаго ты дасягнуў. Відаць шчасце нельга ўзяць у рукі і разгледзець бо яно заўсёды лінія гарызонту а на яе не наступіш нагою. Шчасце – гэта проста радасць…